
A videójáték és a vizuális média határán (A machinima fogalmának aktualizálása a 2020-as évek mediális kontextusában)

A machinima fogalma ritkán kerül elő a médiakutatók körében. Ez azonban nem jelenti, hogy ezen legtöbbször ludológusok által vizsgált, a videójáték és a filmművészet határán elhelyezkedő mediális jelenség ne lenne érdemes szélesebb körű ismertségre. A machinima harminc évvel ezelőtti megszületése óta nagy változásokon ment át, amelyeket nem feltétlenül követett a tudományos közeg, hiszen csupán egy szűk alkotói és befogadói réteget tudott csak megszólítani.
Dolgozatomban újra előveszem a machinima fogalmát, egy 150 alkotásból álló adatbázis vizsgálatával leírom a pontos jellemzőit, illetve kijelölöm, hogy mi machinima és mi nem az, majd ellenőrzöm, mennyire állja meg helyét az eddig felállított fogalom-rendszer, ami a machinima köré épült olyan kutatók által, mint Henry Jenkins vagy Henry Lowood. Az utóbbi években a machinima világában megfigyelhető monumentális változások, valamint az olyan törekvések miatt, mint a DayZ (2013) nevű játékkal készített francia machinima (A túlélő sziget [Knit’s Island, 2023]) mozikba kerülése, a machinima vizsgálata ismét aktuálissá, definíciójának finomítása pedig szükségessé vált.
A dolgozatomban az általam létrehozott adatbázis segítségével visszatérek a machinima gyökereihez, majd megvizsgálom a jelenlegi tartalmakat, ezeket egy alaposan kiválasztott szempont-rendszer alapján összehasonlítom, végül pedig aktualizálom a néhány évtizeddel ezelőtt kialakult fogalom-rendszert. Dolgozatom végén pedig kitekintek a machinima lehetséges jövőbeli funkciójára.



